**Valtuustoaloite: Puukerrostaloja Lempäälään**

Suomessa rakennusteollisuus vastaa noin kolmasosaa kaikista ihmisten aiheuttamista kasvihuonekaasupäästöistä. Betonin sideaineena käytetyn sementin valmistuksesta syntyy arviolta 5-8 % maailman kasvihuonepäästöistä, joka on enemmän kuin lentoliikenteen tuottamat päästöt. Puu sitävastoin on ekologinen, luonnonmukainen ja hiiltä sitova materiaali, jonka positiiviset ilmastovaikutukset ovat merkittävät.

Pirkanmaalla on toukokuussa käynnistynyt  Suomen Metsäkeskuksen, Pirkanmaan liiton, pirkanmaalaisten kuntien ja yritysten sekä Tampereen yliopiston yhteishanke, jonka tavoitteena on, että joka kymmenes Pirkanmaalla rakennettavista uusista kerrostaloista olisi tulevaisuudessa puuta. Suomessa vastaava luku tällä hetkellä on noin 5 % ja Pirkanmaalla 2 %. Ruotsissa jo joka viides kerrostalo rakennetaan puusta

Lempäälän kunnan strategian mukaisesti haluamme suosia puurakentamista. Lisäksi haluamme olla hiilineutraali kunta, jonka tavoitteena on kasvihuonepäästöjen vähentäminen 80 %:lla vuodesta 2007 vuoteen 2030 mennessä.

Näiden strategisten linjausten pohjalta me allekirjoittaneet haluamme, että Lempäälässä ryhdytään kaavoittamaan puukerrostaloalueita, myös rakenteilla olevan keskustan alueella. Pirkanmaan puukerrostalohankkeen kautta, jossa myös Lempäälä on mukana, on mahdollista saada monipuolista tukea kyseisten hankkeiden toteuttamisessa.

Lempäälän kunnanvaltuustossa 28.8.2019

Lempäälän kunnanvaltuutettu **Piia Nurmela**